Suid Afrikaanse Nuus Thread - Page 143 - Stormfront
Gesin se 'nuwe lewe' eindig tragies
22/01/2007 PORT ELIZABETH. – Die droom van 'n Gautengse gesin om met 'n nuwe lewe in die Oos-Kaap te begin, lê aan skerwe ná 'n seedrama wat Saterdag die lewe van 'n pa en sy vierjarige seuntjie geëis het.
Mev. Maggie McKay (24) moes Saterdag in Blue Horizon-baai toekyk hoe haar man, Douglas (28), en die egpaar se oudste seun, Sheldon (4), verdrink.
"Ek wil nóóit weer die see sien nie," het die geskokte mev. McKay gister met die egpaar se ses maande oue babaseuntjie, Jayden, op haar skoot oor die voorval gesê.
Die McKays het verlede maand van Boksburg-Suid aan die Oos-Rand na Despatch verhuis, waar Douglas sy eie onderneming, Kwik Kerb, sou begin. Die meeste van hul besittings staan nog in bokse in Gauteng.
"Ons het ons eerste huis saam gekoop en besluit om 'n lewe hier vir onsself te maak."
Wat veronderstel was om 'n gesellige gesinsdag op die strand te wees, het in 'n nagmerrie ontaard toe Douglas en Sheldon deur branders met deinings van tot 3 m hoog en sterk strome die see ingesleur is.
"My man was besig om my seuntjie op sy oranje branderplank in die see rond te stoot toe 'n groot brander van nêrens gekom en Sheldon van die bord afgeslaan het. My man het hom probeer vang, maar die sterk strome het hulle binne sekondes dieper ingetrek."
McKay het vertel hoe sy en haar skoonfamilie hulpeloos moes toekyk hoe haar man en seun tussen die reusagtige branders verdwyn.
"Dit het gevoel soos 'n ewigheid voordat die reddingsdienste opgedaag het. My skoonma, Cynthia, wat saam met ons Despatch toe getrek het, het klein Jayden vasgehou terwyl ek hulp gesoek het."
Sy het haar man beskryf as 'n wonderlike mens en gesê hy was die beste ding wat ooit met haar gebeur het. "En Sheldon was my lewe. Hy was só lief vir die see en hy kon nie wag om hierheen te trek nie. Ek gaan hom só mis."
McKay het bewoë bygevoeg dat sy nie weet wat sy nou gaan doen nie. "Ek weet net nie of ek en my skoonma ooit weer na die see sal kan kyk nie." Mnr. Gavin Riddle, Baaise koördineerder van die Nasionale Seereddingsinstituut (NSRI), is Saterdag na die toneel ontbied. Volgens Riddle kon die NSRI Douglas en sy seuntjie met die hulp van 'n polisiehelikopter tussen die hoë branders opspoor.
"Die reddingsvaartuig Boardwalk Rescuer is ontbied om hul lewelose liggame uit die see op te pik. Terug op die strand is daar vergeefs probeer om die twee by te bring. Douglas en klein Sheldon is op die toneel deur paramedici dood verklaar."
Volgens Riddle is 'n erg getraumatiseerde McKay saam met familielede na die Netcare Greenacres-hospitaal geneem, waar sy onder meer vir skok behandel is.
"Al doen 'n mens hierdie soort werk lank, bly dit moeilik om só 'n tragedie te aanskou. "Dit was regtig hartverskeurend," het dié gesoute reddingswerker gesê, wat al jare by die NSRI betrokke is. Mnr. Hans Vosloo, 'n inwoner van Blue Horizon-baai, het Saterdag se reddingspoging van sy huis se voorstoep afgeneem.
"Ek het gesien hoe die ambulans en NSRI verby ons huis jaag en vermoed iemand het verdrink. "Dit is nie die eerste keer dat so iets gebeur nie. Blue Horizon-baai is bekend vir sy rowwe see en baie verdrinkings vind hier plaas."
Geen begrafnisreëlings was teen druktyd bekend nie.
Bejaardes in hul huis in Boston aangeval
22/01/2007 KAAPSTAD. – 'n Bejaarde egpaar van Boston is die naweek in hul huis wreed aangeval en ure vasgebind in hul slaapkamer.
Die polisie het die egpaar gisteroggend bewusteloos in hul huis in Lincolnstraat aangetref. Hulle was aan 'n stoel vasgebind.
Met Die Burger se besoek gister aan die huis was 'n gedeelte van die straat heeltemal afgesper terwyl ondersoekbeamptes die toneel deursoek het.
Dit is onbekend wié die egpaar is.
Volgens supt. Billy Jones, 'n polisiewoordvoerder, is albei in hul sewentigerjare.
" 'n Buurman het die polisie vanoggend (gisteroggend) gebel nadat hy onraad gemerk het. Hy het deur die slaapkamervenster geloer en die man se voete langs die bed sien uitsteek.
"Met die polisie se aankoms was die man en vrou vasgebind. Hulle is redelik ernstig aangerand; daar is kneusplekke op albei se gesigte," het hy gesê.
Hy kon nie bevestig met watse voorwerp die egpaar aangerand is nie.
"Ons kan nie sê hoeveel verdagtes betrokke is nie. Daar is vermoedelik toegang verkry deur die badkamervenster, aangesien die diefwering in die bad gelê het.
"Ons kan nog nie bevestig wat gesteel is nie. Die egpaar is in 'n té ernstige toestand om nou met hulle te praat," het hy gesê.
Die slagoffers se twee seuns, wat gister by hul ouers se huis was, wou nie enige inligting aan Die Burger gee nie.
"Ons is self nie seker oor wat hier gebeur het nie en ons wil nie bespiegel nie," het een gesê.
Die twee broers wou nie hul ouers se name gee nie. "Ons weet nie eens wanneer dit gebeur het nie. Al wat ons kan sê, is dat ons ouers nog in die hospitaal is."
Bure van die bejaardes is geskok omdat dit 'n redelike "stil" area is.
Selfoon se luitoon red vrou van grassnyerlem
Jan 22 2007 DIE luitoon van die selfoon van 'n Bloemfonteinse vrou het waarskynlik haar lewe gered.
Mej. Lara Rossouw (25) van Langenhovenpark het wasgoed in haar agterplaas in Maretha Maartensstraat opgehang, toe sy die SMS-boodskapluitoon van haar selfoon hoor.
Toe sy na binne hardloop om die boodskap te lees, het 'n fratsongeluk gebeur wat haar moontlik erg kon beseer het as sy nog by die wasgoedlyn was. "Terwyl ek die SMS lees, hoor ek skielik 'n oorverdowende slag. Dit het geklink soos 'n vliegtuig wat in my agterplaas land."
Rossouw sê die bure het uit hul huise gestorm om te kyk wat aangaan.
"Toe ek buite kom, was die wasgoeddraad afgesny en 'n hemp van my was middeldeur gesny."
Volgens Rossouw het 'n groot staallem van sowat 2 cm dik en 40 cm lank teenaan die agterplaas se betonmuur gelê en daar was 'n gat in die muur.
"Ons het steeds nie geweet wat dit is nie. My bure het later die dag verby 'n trekkergrassnyer in ons straat gery en gesien die grassnyer se lem is weg. Ons het toe besef wat gebeur het."
Rossouw sê die lem het in 'n reguit lyn oor haar voormuur gevlieg, die wasgoedlyn afgesny, haar T-hemp middeldeur gekerf en sowat 2 m van waar sy wasgoed opgehang het, tot stilstand gekom.
Die grassnyer behoort aan Q Maintenance, 'n Bloemfonteinse maatskappy wat instandhouding doen. Volgens mnr. Soutie Wentworth van Q Maintenance het die grassnyer oor 'n klip op die sypaadjie gery. Hy sê die staallem het só losgekom en die lug ingeskiet.
Wentworth sê: "Dié meisie (Rossouw) is baie gelukkig. Dinge kon lelik skeefgeloop het as sy nie die huis binnegegaan het nie en die lem haar getref het.
"Ons diens elke oggend dié bossiekappers (grassnyers) voordat ons gras sny. Dit was 'n fratsongeluk," het hy gesê.
"Ek gaan die lem hou. Dit sal my altyd herinner hoe bitter naby ek aan die dood was. My neef het my lewe gered met dié SMS," sê Rossouw.
"Ek is dankbaar om te leef. Maar nou is al my geluk vir 2007 opgebruik," skerts sy.
Man by Sabie vermoor
Jan 22 2007 SABIE. – "Sy bloed het tussen my hande deurgeloop. Ek het vir hom probeer asem gee."
Só het mev. Irma Burger (39) gisteroggend tussen hartverskeurende snikke deur aan Volksblad vertel hoe haar man, Wikus (30), eergister in die vroeë oggendure voor haar doodgeskiet is.
Die Burgers het Saterdag omstreeks 01:30 ná 'n verjaardagpartytjie opgeruim toe hulle deur drie gemaskerde rowers aangeval is.
Die egpaar se twee dogters Amri (10) en Marzel (8) was saam met hul ma en tannie, mev. Stephanie Maritz (sy het verjaar), in die kombuis van die gewilde kuierplek Die Boskroeg doenig.
Die kroeg is op die Burgers se kleinhoewe net buite Sabie. Burger is glo na buite om 'n gasbottel te gaan haal.
Een van die rowers het haar handsak, waarin R800 en haar handwapen was, gegryp en weggehardloop.
Sy het vir die twee meisies geskree om weg te kruip.
"Mamma ons moet bel," het Amri gesê toe sy haar pa op die grond sien lê, vertel mev. Burger.
Maritz het hulp by 'n huis sowat 300 m daarvandaan gaan soek. "Ek het by Wikus gekniel. Daar was oral bloed. Ek het gesien daar loop bloed uit sy oog.
Mev. Constanze van der Walt, voorsitter van die beheerliggaam van die Laerskool Sabie waar die Burgers se kinders skoolgaan, sê Sabie "is stukkend oor Wikus se onsinnige moord". "Ons is 'n klein gemeenskappie wat deel in mekaar se lief en leed.
Insp. Whitey Nel, ondersoekbeampte, sê 'n .765-patroondoppie en twee koeëls is op die toneel opgetel.
Verskeie leë patroonhouers is ook bo-op 'n mynhoop reg langs die Burgers se kleinhoewe gekry. "Ek dink die moordenaars het daar gesit en wag dat die mense wat op die partytjie was, gery het voordat hulle toegeslaan het," sê Nel.
Die vermoede is dat die rowers sowat ses uur voor Burger se moord ook verantwoordelik was vir 'n aanval op 'n sakeman wat sowat 600 m van die moordtoneel af woon.
R28 000 vir regskoste soos blits ingesamel
Jan 23 2007 Modimolle (Nylstroom). – Ondersteuners van die boere-egpaar wat glo hulp verleen het aan twee voortvlugtige Boeremaglede, het gister binne sowat 20 minute R28 000 ingesamel om hulle met hul regskoste te help.
Mnr. Jaco Bogaards (47) en sy vrou, Bess (49), is gisteroggend op borgtog van R10 000 elk by die landdroshof in dié dorp vrygelaat.
"Om só alleen in 'n sel te wees, raak baie eensaam, dit laat 'n mens wonder watter doel jy in die lewe het, maar die Here het my aangeraak en gesê daar is werk vir my buite," het mnr. Bogaards gesê kort nadat borgtog toegestaan is.
Sowat 200 ondersteuners uit die gemeenskap het reeds van vroegoggend af by die hof saamgedrom.
Sommiges het vierkleurvlae rondgeswaai en een 'n ou landsvlag. 'n Plaaslike predikant het 'n gebed vir die egpaar gedoen waarna twee versies van "Die Stem" gesing is.
Ná hul vrylating het hul ondersteuners in die Gereformeerde Kerk-saal byeengekom waar die geld ingesamel is. Die egpaar is luid toegejuig toe hulle die saal ingestap het. 'n Swak en bleek mev. Bogaards het byna flou geword en moes op 'n stoel uit die saal gedra word. Haar dogters, Ezelke (20) en Leoné (18), het haar met water en 'n nat lap gelawe.
Die egpaar het nie net die gemeenskap bedank vir hul ondersteuning nie, maar ook die polisie. "Hulle het ons baie goed behandel en my Vrydag toegelaat om my vrou te soen omdat dit haar verjaardag was," het 'n aangedane mnr. Bogaards gesê.
Mev. Bogaards het gesê dit was "die wonderlikste geskenk op aarde" toe sy op haar verjaarsdag vyf minute toegelaat is om haar man te sien.
Die Bogaards-egpaar is meer as 'n week gelede op hul plaas Waterbessiefontein tussen Modimolle en Bela-Bela in hegtenis geneem. Hulle het glo huisvesting verskaf en hulp verleen aan mnre. Rudi Gouws en Herman van Rooyen wat verlede Mei uit aanhouding ontsnap het terwyl hulle in die Boeremagsaak in die Pretoriase-hooggeregshof verhoor is.
Dié twee is die naweek in Centurion aangekeer. Die egpaar is aanvanklik op klagtes van hoogverraad, 'n oortreding van die Wet op Terrorisme en hulpverlening aan voortvlugtiges in hegtenis geneem. Die klag van hoogverraad is intussen teen die egpaar laat vaar.
Mev. Bogaards het in trane uitgebars toe landdros K.A. Maubane gesê het borgtog is aan hulle toegestaan. Die egpaar moet weer op 16 Februarie in die hof in Modimolle verskyn.
Mag elk van ons die Bogaardt gesin, en al die ander Boeremag lede wat 'n onreg aangedoen is, opreg is ons gebede opdra. Dir is vadag bewys as die nood regtig druk kan die Volk saam staan. Ons dank die Vader vir die mense wat hul harte oopgemaak het, mag Hy gee dat ons vir die res van die Boerevolk daar sal wees in die gevangenis vir wat hul mag benodig.
Jan 24 2007 Scottburgh. – Ontevredenheid met die regering se hantering van misdaad en 'n uitlating van pres. Thabo Mbeki oor die situasie het gister hier by die landdroshof oorgekook.
"Ons wag vir julle, julle skuim," het die sanger Steve Hofmeyr drie mans in 'n hofsaal stampvol betogers toegesnou.
Sowat 200 mense – wit mense, swart mense en Indiërs, huisvroue, beroepsmense, ou mense en skoolkinders – het gisteroggend buite die hof met plakkate saamgedrom vir die eerste hofverskyning van die drie mans. Hulle is ook later in Zoeloe en Engels uitgeskel. Die beskuldigdes staan tereg weens die bendeverkragting van 'n groep jong vroue in Desember verlede jaar tydens 'n rooftog by 'n huis in Pennington.
Hulle word verdink van roof met verswarende omstandighede, verkragting, poging tot moord en onsedelike aanranding, het mev. Christelle Rossouw, staatsaanklaer, gesê.
Dit kom nadat vyf jong mense van Durban – die drie jong vroue en twee mansvriende – op 29 Desember omstreeks 21:00 by hul vakansiehuis in 'n kompleks oorval is terwyl hulle in 'n swembad geswem het.
Die rowers het die groep sowat twee uur lank aangehou en die vroue om die beurt ten aanskoue van die mans verkrag. Tussendeur het die rowers ook die jong mense se vleis gebraai wat reggestaan het toe hulle oorval is.
Hierna is 'n Gautengse egpaar ook in die omgewing oorval toe hulle ná 'n braai opgeruim het. Hulle is beroof en die vrou is onsedelik aangerand.
Tot dusver word die mans – wat op 6 Januarie in die Port Shepstone-omgewing aangekeer is kort ná 'n huisrooftog in Umtentweni – verbind met 25 huisrooftogte en huisbrake aan die suidkus, het supt. Zandra Hechter, polisiewoordvoerder, gesê.
Die drie beskuldigdes – wat 23, 26 en 29 jaar oud is – het gister om regshulp aansoek gedoen en moet Donderdag weer in die hof verskyn vir 'n borgtogaansoek.
In 'n baie buitengewone stap het landdros Chris Schoeman ná die verdaging van die regbank gesê hy is geraak deur die vertoon van solidariteit met misdaadslagoffers. Kort voor die verrigtinge het die verkragtingslagoffers die hofsaal met strak gesigte binnegekom en agter die beskuldigdebank stelling ingeneem waar mense in die openbare galery vir hulle plek gemaak het.
Toe die beskuldigdes ná die vlugtige hofverskyning na die selle se trappe stap, het mense hulle in Engels en Zoeloe vir honde uitgeskel en gesê: "Vrek, julle bliksems."
Buite die hof is plakkate rondgeswaai waarin die doodstraf en kastrasie vir verkragters bepleit is. "Hang hulle op!" en "Bring hulle hier dat ons hulle goeters kan afsny", het mense geskreeu.
Ander plakkate het vir 'n ander regering gepleit wat misdaad kan vasvat en daar is ook verwys na Mbeki se uitlating in 'n TV-onderhoud verlede week dat misdaad nie buite bedwang is nie.
Hofmeyr – met wie mense tussendeur vriendelike geselsies aangeknoop en by wie hulle handtekeninge gevra het – het 'n "ander stel reëls" bepleit om met dié "diere wat op straat rondloop" te werk.
"Ek is so kwaad en kan skaars my hande van hulle afhou," het Hofmeyr, wat 'n huis op Pennington het, gesê.
Daar is vrees in die land, sê hof
Jan 23 2007 Scottburgh. – 'n Hof moet sy volslae weersin en minagting van misdaad onpartydig en vreesloos aan die wêreld bekend maak.
Dít was die baie buitengewone boodskap van landdros Chris Schoeman aan mense van die KwaZulu-Natalse suidkus gister in Scottburgh se landdroshof. In 'n toespraak wat hy met die hand uitgeskryf en in die hof voorgelees het nadat hy die saak verdaag het, het hy gesê: "Ek het vandag gesien hoe die reënboog-gemeenskap van die Umzinto-distrik uiting gee aan hul woede, frustrasie en vrees oor die hoë voorkoms van misdaad hier en regoor die land.
"Ek was geraak deur die solidariteit wat betoon is aan die onskuldige slagoffers van misdaad wie se lewens verander is weens moord, verkragting, roof en ander misdade."
Schoeman het uit Alan Paton se roman Cry, the beloved country van 1949 aangehaal:
" 'Have no doubt it is fear in the land, for what can men do when so many have grown lawless? Who can enjoy the lovely land? Who can enjoy 70 years and the sun that pours down on the earth where there is fear in the heart? " 'Who can walk quietly in the shadow of the jacarandas, when their beauty is grown in danger? " 'Who can lie peacefully abed while the darkness holds some secret? " 'What lovers can lie down sweetly under the stars when the menace grows with the measure of their seclusion?
" 'There are voices crying what must be done? A hundred a thousand voices.' "Die departement van justisie in Scottburgh staan agter julle in jul stryd teen misdaad," het hy gesê.
Afrikanerjeug hunker na eie helde, identiteit
Jan 24 2007 In sy platinumtreffer sing Bok van Blerk: "De la Rey, De la Rey, sal jy die boere kom lei . . . "
Volgens opnames deur Die Voortrekkers en die vakbond Solidariteit, is dit juis waarna die Afrikanerjeug soek: 'n leier.
Prof. Piet Strauss, Die Voortrekkers se hoofleier, skryf dié liedjie se gewildheid toe aan 'n "hunkering van 'n groot groep jong Afrikaners na hul eie helde" en vertel dit van " 'n gevoel van verlies vir vandag se jong Boere".
"Kinders soek rolmodelle. 'n Leier is deel van 'n identifisering met 'n kulturele eie," sê Strauss.
Volgens 'n opname onder sowat 165 hoofleiers van hoërskole deur die vakbond Solidariteit getiteld Die De la Rey-generasie, wat in Desember 2006 verskyn het, het 76% van die respondente geantwoord dat Afrikanerskap vir hulle baie belangrik is. Een respondent in dié opname het geantwoord: "Ons kan seker gesien word as die De la Rey-generasie. Ons het 'n nuwe soeke na identiteit. As Bok van Blerk vir ons sê ons is Boere, dan is ons Boere." 'n Ander het gesê: "Die tyd van sit en wag vir 'n leier is verby. Jong mense is kwaad, wil optree, maar weet nie wat om te doen nie." Volgens Strauss word genl. Koos de la Rey, oftewel die Leeu van Wes-Transvaal, nou as 'n leier beskou omdat hy " 'n legende onder Afrikaners is".
De la Rey is in 1914 oorlede en het 'n leidende rol in die Boere se guerrilla-gevegstegniek gespeel. Hy was eers teen 'n oorlog gekant.
"Toe die Tweede Vryheidsoorlog uitbreek, het Oom Koos 'n vasbyter en bittereinder geword. "Sy moed, krygsvernuf en beskaafde optrede het by vriend en vyand groot respek afgedwing," skryf Strauss oor De la Rey. "Hy was nie 'n pasifis nie, maar hy wás beskaafd," sê Strauss.
Bok van Blerk, wat De la Rey se lewe nagevors het, sê: "Hy was 'n groot gees. "Hy was dáár vir sy mense. Hy is maar net een held uit die geskiedenis, daar was nog baie soos hy. Dit is maar net dat daar oor hom 'n liedjie geskryf is," sê Van Blerk.